钦定古今图书集成/明伦汇编/官常典/第221卷 > 杜衍
## 钦定古今图书集成/明伦汇编/官常典/第221卷 > 杜衍

按《宋史》本传：“衍字世昌，越州山阴人。父遂良，仕至尚
书度支员外郎。衍总发苦志厉操，尤笃于学。擢进士
甲科，补扬州观察推官，改秘书省著作佐郎，知平遥
县。使者荐之，通判晋州。诏举良吏，擢知乾州。陈尧咨
安抚陕西，有诏藩府，乃赐宴。尧咨至乾州，以衍贤，特
赐宴，仍徙衍权知凤翔府。及罢归，二州民邀留境上”，
曰：“何夺我贤太守也？”以太常博士提点河东路刑狱，
迁尚书祠部员外郎，按行潞州，折冤狱。知州王曙为
作《辨狱记》。高继昇知石州，人告继昇连蕃族谋变，逮
捕系治，久不决。衍辨其诬，抵告者罪。宁化军守将鞫
人死罪不以实，衍覆正之，守将不伏，诉之。诏为置狱，
果不当死，徙京西路，又徙知扬州。有司奏衍辨狱法
当赏，迁刑部。章献太后遣使安抚淮南，使还，未及他
语，问杜衍安否，使者以治状对。太后叹曰：“吾知之久
矣。”徙河东转运副使、陕西转运使。召为三司户部副
使，擢天章阁待制、知江陵府。未行，会河北乏军费，选
为都转运使，迁工部郎中，不增赋于民而用足。还为
枢密直学士。求补外，以右谏议大夫知天雄军。始，衍
为治谨密，不以威刑督吏，然吏民亦惮其清整。仁宗
特召为御史中丞。奏言：“中书、枢密，古之三事大臣，所
谓坐而论道者也。止只日对前殿，何以尽天下之事？
宜迭召见，赐坐便殿，以极献替可否，其他不必亲烦
陛下也。”又议《常平法》曰：“岁有丰凶，谷有贵贱，官以法
平之，则农有馀利矣。今豪商大贾，乘时贱收，水旱则
稽伏而不出，冀其翔踊，以图厚利，而困吾民也。请量
州郡远近，户口众寡，严赏罚，课责官吏，出纳无壅，增
损有宜。公籴未充，则禁争籴以规利者；籴毕而储之，
则察其以供军为名而假借者。州郡阙母钱，愿出官
帑助之。否则劝课之官，家至日见，亦奚益于事哉？”兼
判吏部流内铨，选补科格繁长，主判不能悉阅，吏多
受赇，出缩为奸。衍既视事，即敕吏函铨法问曰：“尽乎？”
曰：“尽矣。”力阅视，具得本末曲折。明日，令诸吏无得升
堂，各坐曹听行文书，铨事悉自予夺，由是吏不能为奸利。数月，声动京师。改知审官院，其裁制如判铨时。
迁尚书工部侍郎、知永兴军。民有昼亡其妇者，为设
方略捕，立得“杀人贼”，发所瘗尸，并得贼杀他妇人尸
二，秦人大惊，徙并州。元昊反，以太原要冲，加龙图阁
学士。宝元二年，迁刑部侍郎，复知永兴军。时方用兵，
民苦调发，吏因缘为奸。衍区处计画，量道里远近，宽
其期会，使民得次第输官，比他州费省过半。召还，权
知开封府。远近闻衍名，莫敢于以私。拜同知枢密院
事，改枢密副使。夏竦上《攻守策》，宰相欲用出师，衍曰：
“侥幸成功，非万全计。”争议久之，求罢，不许。赐手诏敦
勉，为河东宣抚使。拜吏部侍郎、枢密使。每内降恩，率
寝格不行，积诏旨至十数，辄纳帝前。谏官欧阳修入
对，帝曰：“外人知杜衍封还内降邪？凡有求于朕”，每以
衍不可告之而止者，多于所封还也。契丹与元昊战
黄河外，参知政事范仲淹宣抚河东，欲以兵自从。衍
曰：“二国方交𩰚，势必不来，我兵不可妄出。”仲淹争议
帝前，诋衍语甚切。仲淹尝父行事衍，衍不以为恨。契
丹婿刘三嘏避罪来归，辅臣议厚馆之，以诘契丹阴
事，谏官欧阳修亦请留三嘏，帝以问衍，衍曰：“中国主
忠信，若自违誓约，纳叛亡，则不直在我。且三嘏为契
丹近亲，而逋逃来归，其身谋若此，尚足与谋国乎？纳
之何益？不如还之。”乃还三嘏。拜同平章事、集贤殿大
学士兼枢密使。衍好荐引贤士，而沮止侥幸，小人多
不悦。其婿苏舜钦，少年能文章，论议稍侵权贵，监进
奏院，循前例祠神，以伎乐娱宾。集贤校理王益柔为
衍所知，或言益柔尝戏作《傲歌》，御史皆劾奏之，欲因
以危衍。谏官孙甫言丁度因对求大用，请属吏。度知
甫所奏误，力求置对。衍以甫方奉使契丹，寝甫奏，度
深御之。及衍罢，度草制，指衍为朋比。时范仲淹、富弼
欲更理天下事，与用事者不合。仲淹、弼既出宣抚，言
者附会，益攻二人之短。帝欲罢仲淹、弼政事，衍独左
右之，然衍平日议论，实非朋比也。以尚书左丞出知
兖州。庆历七年，衍甫七十，上表请还印绶，乃以太子
少师致仕。衍为宰相，贾昌朝不喜，议者谓故相一上
章得请，以三少致仕，皆非故事，盖昌朝抑之也。皇祐
元年，特迁太子太保，召陪祀明堂，仍诏应天府敦遣。
就道都亭驿，设帐具几杖待之，称疾固辞。进太子太
傅，赐其子同进士出身，又进太子太师、知制诰王洙
谒告归应天府，有诏抚问，封祁国公。衍清介，不殖私
产。既退，寓南都，凡十年，第室卑陋，才数十楹，居之裕
如也。出入从者十许人，乌帽、皂履、绨袍、革带。或劝衍
为居士服，衍曰：“老而谢事，尚可窃高士名邪？”善为诗，
正书、行、草皆有法。病革，帝遣中使赐药，挟太医往视，
不及，卒，年八十。赠司徒兼侍中，谥正献。戒其子努力
忠孝，敛以一枕一席，小圹庳冢以葬。自作《遗疏》，其略
曰：“无以久安而匆边防，无以既富而轻财用，宜早建
储副以安人心。”语不及私。